Title: Návrh ďalšieho postupu pri nakladaní s majetkom Hotel Forum s
Author: UV SR
Last saved by: agenda0

Návrh ďalšieho postupu pri nakladaní s majetkom Hotel Forum s.r.o.

Navrhovaný spôsob nakladania s majetkom s.r.o., Hotel Forum predurčuje predovšetkým neštandardný spôsob založenia spoločnosti:

I.	Minister hospodárstva SR rozhodnutím č. 110/2810/160/95 dňa 27.4.1995 v súlade s ustanoveniami zákona o štátnom podniku ku dňu 1.5.1995 vyňal časť majetku š.p. Interhotel Bratislava – hotel Forum a previedol ho na Úrad vlády SR. V tomto rozhodnutí uložil pre odovzdávajúcu stranu vypracovať delimitačný protokol hnuteľných a nehnuteľných vecí včítane súpisu pohľadávok a záväzkov.
 
II.	Dňa 28.4.1995 bola notárskou zápisnicou č. 110/95 založená obchodná spoločnosť Hotel Forum Bratislava s.r.o. – jediným zakladateľom – Úradom vlády SR.

III.	Dňa 28.6.1995 si delimitačným protokolom odovzdali  a prevzali nehnuteľný a hnuteľný a ďalší majetok z odovzdávajúceho : š.p. Interhotel Bratislava a preberajúci: Úrad vlády SR.

IV.	Na základe vyhlásenia Úradu vlády SR prostredníctvom MUDr. Milici Suchánkovej Csc. (poverená vedením Úradu vlády SR), že s účinnosťou od 1.6.1995 sa majetok definovaný v delimitačnom protokole včítane nehnuteľnosti – stavby s. č. 1060568 – hotel Forum, Hodžovo námestie č. 2 -  vkladá do základného imania spoločnosti hotel Forum Bratislava s.r.o.,    v katastri nehnuteľnosti bolo zapísané vlastnícke právo tejto obchodnej spoločnosti k stavbe s vyčlenením spoluvlastníckych podielov na spoločných častiach a zariadeniach aj ďalšieho vlastníka nebytového priestoru a to spoločnosti Danube Casinos s.r.o..

Niektoré kroky vykonané v procese konštituovania s.r.o Hotel Fórum Bratislava sú sprevádzané právnymi nejasnosťami a môžu vyvolávať neistotu u potenciálnych investorov, preto sme toho názoru, že bude výhodnejšie neodpredávať obchodný podiel Úradu vlády na spoločnosti s.r.o. Hotel Forum, ale uzavrieť s budúcim investorom zmluvu o predaji podniku v zmysle § 476-488 Obch. zákonníka. To znamená, že predávajúcim bude samotná s.r.o., ktorá bude po zinkasovaní predajnej ceny, následne daná do likvidácie. Výnos z likvidácie bude príjmom štátneho rozpočtu. Keďže predávajúcim bude samotná spoločnosť Hotel Forum s.r.o., proces predaja sa bude riadiť iba ustanoveniami Obchodného zákonníka, čo celý proces zjednoduší a urýchli. V záujme zabezpečenia transparentnosti procesu predaja podniku, vedúci Úradu vlády vytvorí komisiu, ktorej úlohou bude korektný výber poradcu i výber samotného investora. Komisiu navrhujeme zložiť zo zástupcov: Úradu vlády, Úradu pre verejné obstarávanie, MSPNM SR, FNM, MF SR a predávanej spoločnosti.
Tento spôsob odpredaja si vyžaduje aj skutočnosť, že štátny rozpočet na rok 2001 v kapitole Úradu vlády počíta s príjmom za predaj Hotela Forum vo výške 250 mil. Sk, v prípade, že by sa predával obchodný podiel na s.r.o. predajná cena by bola príjmom FNM SR. 

Subjekt:       Hotel Forum Bratislava spoločnosť s ručením obmedzeným

Účtovná hodnota 
majetku k 31.12.2000:     547 944 000,- SK,

Navrhovaný spôsob zmeny vlastníctva:

-	predaj podniku vo verejnej súťaži  

Časový postup vysporiadania:                    Zodpovedný:               Termín uskutočnenia:

Predloženie návrhu na spôsob 
zmeny vlastníctva na rokovanie vlády	Úrad vlády SR	do 30. mája 2001  

Menovanie výberovej komisie		Úrad vlády SR             do 15. júna 2001 

Výber poradcu	Hotel Forum s.r.o.	do 30. júla 2001

Vypísanie verejnej súťaže	Hotel Forum s.r.o,	do 15. september 2001

Vyhodnotenie verejnej súťaže	Hotel Forum s.r.o.,	do 15. októbra 2001

Predloženie návrhu na rozhodnutie 
vlády o predaji Hotela Forum s.r.o.,	Úrad vlády	do 30. októbra 2001

Podpis zmluvy o predaji	Hotel Forum 	do 15. novembra 2001

Rozhodnutie o likvidácii s.r.o.,	Hotel Forum	do 15. novembra 2001
Hotel Forum		 

Prevod zálohy na likvidačný zostatok	Hotel Forum	do 30. novembra 2001
do ŠR		

Likvidácia s.r.o., prevod likvidačného	Hotel Forum	do 30. novembra 2002
zostatku do ŠR